Veiligheid in SA skole in wêreldwye verslag uitgelig | Netwerk24
Deur Andrea Küsel 02 Julie 2019 13:21
'n Internasionale opname waaraan 260 000 onderwysers in 48 lande deelgeneem het, het bevind Suid-Afrikaanse skole het meer gevalle van afknouery, dwelm- en alkoholverwante voorvalle, diefstal en vandalisme as skole in enige ander land.
Suid-Afrika is die enigste Afrika-land wat aan die Teaching and Learning International Survey (Talis)-opname oor die leeromgewing in verskillende lande soos Australië, Japan, Suid-Korea, Noorweë, Amerika en Brittanje deelgeneem het.
Die verslag van die 2018-opname is Dinsdag deur die nasionale basiese onderwysdepartement bekend gemaak.
Dit was ook die eerste keer dat Suid-Afrika aan die opname deelgeneem het.
Angie Motshekga, minister van basiese onderwys, het die
uitslae op 'n nuuskonferensie by die Nellmapius Secondary School, oos van Pretoria, bekend gemaak.
Luidens die opname het een uit drie (34%) van skoolhoofde berig dat intimidasie en afknouery minstens weekliks plaasvind. Dit is twee keer meer as die gemiddeld van die algehele studie. Sowat 27% van skoolhoofde het ook aangedui dat daar weekliks gevalle van die besit van dwelms en alkohol by hul skole was.
Motshekga het op die geleentheid erken dat dissipline 'n probleem in die sektor is wat aangespreek moet word.
Die verslag toon ook dat onderwys die eerste keuse vir 'n loopbaan vir 49% van onderwysers in die land was. Dit is die laagste persentasie van alle lande en ekonomieë wat aan die studie deelgeneem het.